Lene Espersen (KF), 2013-02-22:
Jeg vil også gerne indlede med at takke hr. Søren Espersen for at have rejst debatten her i dag, en debat, som jeg faktisk synes har været en god debat og en relevant debat om retstilstanden i Kina.
Og jeg vil også gerne takke udenrigsministeren for en rigtig god tale med mange fine pointer.
Jeg vil gerne indlede det konservative bidrag til den her forespørgselsdebat med et citat af Jung Chang:
På grund af den frygtelige fortid, særlig i dette århundrede, tror jeg, at kineserne accepterer mere grusomhed end mange andre mennesker, og det er jeg meget ulykkelig over.
I Kina er bogen »Vilde svaner«, skrevet af Jung Chang, stadig forbudt.
»Vilde svaner« er en meget barsk historie.
Det er fortællingen om et land, hvis leder ønskede at holde landet i en vedvarende konflikt for at kunne bevare sin magt, og en befolkning, som bliver gjort til diktaturets redskab for at fremkalde og nære det værste i dem gennem frygt, uvidenhed og undertrykkelse.
Og kulturrevolutionen og Maos blodige historie med drab på millioner af kinesere er et vidensbyrd om, at der er lang vej igen, også før Kinas befolkning får de rettigheder og den frihed, som vi ønsker for dem.
Jeg synes, det er vigtigt at have i erindring.
Hvis man følger den kinesiske kalender, siger vi nu farvel til dragens år og starter på slangens år, men hvad der er væsentligt at få fremhævet, og som jeg også hørte Liberal Alliances ordfører, hr. Simon Emil Ammitzbøll, fremhævede, er, at Kina faktisk indledte vores nytår den 1. januar med en ny revideret retsplejelov, hvor der refereres til menneskerettighederne for første gang.
Det kræver naturligvis, at der sættes handling bag ordene, så der sker konkrete, målbare forbedringer af retssikkerheden for de 1,3 milliarder kinesere.
Flere har været inde på det, og jeg vil også gerne nævne, at i takt med at Kinas store økonomiske fremskridt fortsætter, har vi en naturlig forventning om, at en større velstand og samhandel med den frie demokratiske verden også skaber forbedringer for den kinesiske befolkning i Kina.
Udenrigsministeren har bl.a. som et af de positive tegn fremhævet, at antallet af eksekverede dødsdomme er halveret, og Amnesty International fremhæver i deres årsrapport om Kina for 2012, at myndighederne har fjernet 13 lovovertrædelser fra listen over kriminelle handlinger, der kan medføre dødsstraf.
Begge dele er tegn på, at tingene går i den rigtige retning, og det vil jeg gerne anerkende.
Men det er lige så væsentligt at få fremhævet under debatten her i dag, at der fortsat sker massive overtrædelser af menneskerettighederne, bl.a. sker der stadig væk en voldsom begrænsning i ytringsfriheden, som naturligvis er helt uacceptabelt.
Samtidig oplever vi, at menneskerettighedsaktivister bliver fængslet; vi oplever fortsat, at man eksekverer dødsstraffe og også idømmer dødsstraf for ikkevoldelige handlinger; vi oplever mange eksempler på, at den religiøse frihed krænkes; vi oplever, at de autonome regioner ikke får lov at bevare deres autonomi, ikke mindst har vi oplevet problemer i forhold til Tibet.
Flere har været inde på det under debatten her i dag.
Og alle disse mange krænkelser – og man vil kunne slå op i Amnesty Internationals årsrapport og se nogle af de eksempler, der er for 2012 – er jo eksempler på, at der er lang vej igen.
Derfor er der brug for fortsat dialog, både mellem Danmark og Kina og også den faste menneskerettighedsdialog, der er mellem Kina og EU-landene.
En vigtig pointe, som jeg gerne vil fremhæve i den forbindelse, er, at for at blive taget alvorligt og blive lyttet til skal man behandle ens samtalepartner med respekt.
Det kan godt være, at man ikke er enig med dem i alt, men det handler altså om at tale til hinanden på en måde, så man sikrer sig, at den, man taler til, rent faktisk også lytter til det, man siger.
Og derfor synes jeg, det er meget vigtigt, at vi i den dialog, vi har med Kina, taler til de kinesiske myndigheder med respekt, men at vi også samtidig med bestemthed i stemmen gør det klart, hvor alvorligt Danmark og EU ser på de massive overtrædelser af menneskerettighederne, der finder sted.
Og jeg er meget, meget glad for det forslag til vedtagelse, som er fremsat her i dag.
Det fremhæver bl.a., at dialog er helt nødvendigt, og at den skal ske både bilateralt og i forhold til EU-Kina-dialogen.
Så jeg vil sige, at selv om der er lang vej igen, og selv om man synes, når man ser på den kinesiske befolknings historie, at de på mange måder allerede har været så gruelig meget igennem, så tror jeg på, at økonomisk samhandel og politisk dialog er nogle af de redskaber, der skal til for at skabe yderligere forbedringer.